ET Euroopa Liidu Teataja C 222/9

Teatis importijatele, milles käsitletakse registreeritud eksportijate süsteemi kohaldamist Euroopa Liidu üldise soodustuste süsteemi raames

(2018/C 222/08)

Euroopa Parlamendi ja nõukogu 25. oktoobri 2012. aasta määruse (EL) nr 978/2012 (üldiste tariifsete soodustuste kava kohaldamise ning nõukogu määruse (EÜ) nr 732/2008 kehtetuks tunnistamise kohta) (1) alusel annab Euroopa Liit arenguriikidele üldiste tariifsete soodustuste kava raames kaubandussoodustusi. Kõnealuse määruse artikli 33 lõike 2 kohaselt on päritolueeskirjad päritolustaatusega toodete mõiste määratluse ning sellega seotud menetluste ja halduskoostöö meetodite kohta need, mis on sätestatud tollialastes õigusaktides, nimelt komisjoni 28. juuli 2015. aasta delegeeritud määruses (EL) 2015/2446, millega täiendatakse Euroopa Parlamendi ja nõukogu määrust (EL) nr 952/2013 seoses liidu tolliseadustiku teatavaid sätteid käsitlevate üksikasjalike eeskirjadega, (2) ja komisjoni 24. novembri 2015. aasta rakendusmääruses (EL) 2015/2447, millega nähakse ette Euroopa Parlamendi ja nõukogu määruse (EL) nr 952/2013 (millega kehtestatakse liidu tolliseadustik) teatavate sätete üksikasjalikud rakenduseeskirjad (3).

Koos üldise soodustuste süsteemi päritolueeskirjade reformiga 2010. aastal võeti vastu otsus asendada alates 2017. aastast süsteem, mille kohaselt tõendatakse kauba päritolu päritolusertifikaadi vormiga A, süsteemiga, mille kohaselt tõendavad kauba päritolu registreeritud eksportijad ise (kasutades päritolukinnitust). Uus süsteem nimetati registreeritud eksportijate süsteemiks (Registered Exporter system – REX-süsteem). Uue õigusakti kohaselt asendatakse selliste kaubasaadetiste arvedeklaratsioonid, mis sisaldavad päritolustaatusega tooteid, mille koguväärtus ei ületa 6 000 eurot, päritolukinnitustega, mille võib koostada mis tahes eksportija.

REX-süsteemi kohaldatakse üldise soodustuste süsteemi raames soodustatud riikide või territooriumide suhtes alates 1. jaanuarist 2017. Siiski pakuti vastavalt määruse (EL) 2015/2447 artiklile 79 kõigile üldise soodustuste süsteemi raames soodustatud riikidele ja territooriumidele võimalust ise otsustada, kas nad soovivad hakata REX-süsteemi kohaldama 2017., 2018. või 2019. aastal. Kõigil juhtudel anti üheaastane üleminekuperiood ja võimalus pikendada üleminekuperioodi veel kuue kuu võrra, tingimusel et soodustatud riik või territoorium teavitab Euroopa Komisjoni.

Üleminekuperioodi ajal võivad üldise soodustuste süsteemi raames soodustatud riikide või territooriumide pädevad asutused jätkuvalt välja anda päritolusertifikaadi vormi A veel registreerimata eksportijatele. Registreeritud eksportijate suhtes kohaldatakse üksnes REX-süsteemi.

REX-süsteemi hakati alates 1. jaanuarist 2017 kohaldama järgmiste üldise soodustuste süsteemi raames soodustatud riikide või territooriumide suhtes: Angola, Burundi, Bhutan, Kongo Demokraatlik Vabariik, Kesk-Aafrika Vabariik, Komoorid, Kongo, Cooki saared, Djibouti, Etioopia, Mikroneesia, Ekvatoriaal-Guinea, Guinea Bissau, India, Keenia, Kiribati, Laos, Libeeria, Mali, Nauru, Nepal, Niue saar, Pakistan, Saalomoni Saared, Sierra Leone, Somaalia, Lõuna-Sudaan, São Tomé ja Príncipe, Tšaad, Togo, Tonga, Ida-Timor, Tuvalu, Jeemen, Sambia.

Võttes arvesse üheaastast üleminekuperioodi ja võimalust seda kuue kuu võrra pikendada, peaksid kõik eespool nimetatud üldise soodustuste süsteemi raames soodustatud riigid või territooriumid REX-süsteemi täielikult kohaldama alates 1. juulist 2018. Siiski tuleb meelde tuletada, et üldise soodustuste süsteemi raames soodustatud riikidel või territooriumidel on õigus REX-süsteemi kohaldada alles siis, kui nad täidavad määruse (EL) 2015/2447 artiklites 70 ja 72 sätestatud eeltingimusi. Soodustatud riigid või territooriumid, kes ei ole nimetatud kuupäevaks kõnealuseid eeltingimusi täitnud, ei saa REX-süsteemi kohaldada. Sel juhul ei saa nad kasutada üldise soodustuste süsteemi soodustusi alates 1. juulist 2018 senikaua, kuni nad on eeltingimused täitnud. Üksikasjalikku teavet registreeritud eksportijate süsteemi kohaldamise kuupäevade kohta kõigi üldise soodustuste süsteemi raames soodustatud riikide või territooriumide puhul leiab Europa veebisaidilt (4). Ettevõtjatel soovitatakse kõnealust veebisaiti korrapäraselt külastada, et kontrollida, kas ja millal eespool nimetatud üldise soodustuste süsteemi raames soodustatud riigid või territooriumid võivad REX-süsteemi kohaldada.

Euroopa Komisjon teavitab Euroopa Liidu ettevõtjaid, et alates 1. juulist 2018 võib kauba sooduspäritolu tõendamiseks kasutada üksnes päritolukinnitusi, mille on koostanud üldise soodustuste süsteemi raames soodustatud eksportivas riigis või territooriumil registreeritud eksportijad, või kui kaubasaadetises sisalduvate päritolustaatusega toodete koguväärtus ei ületa 6 000 eurot, siis sellise riigi või territooriumi mis tahes eksportija (5).

Seetõttu keeldutakse üldise soodustuste süsteemi soodustuste andmisest juhul, kui üldise soodustuste süsteemi sooduspäritolu tõendamiseks esitatakse päritolusertifikaadi vorm A, mis on välja antud pärast 1. juulit 2018. Üldise soodustuste süsteemi soodustuste andmisest keeldutakse ka juhul, kui üldise soodustuste süsteemi sooduspäritolu tõendamiseks esitatakse arvedeklaratsioon, mis on koostatud pärast 1. juulit 2018 kaubasaadetise kohta, mis sisaldab päritolustaatusega tooteid, mille koguväärtus ei ületa 6 000 eurot.

Seetõttu soovitatakse ettevõtjatel, kes esitavad Euroopa Liidus päritolu tõendavaid dokumente üldise soodustuste süsteemi raames, võtta kõik vajalikud meetmed ja ettevaatusabinõud tagamaks, et nende tarnijaid, kes tegutsevad üldise soodustuste süsteemi raames soodustatud eespool nimetatud riikides või territooriumidel, teavitataks sooduspäritolutõendeid käsitleva korra muutumisest ja ebaõige päritolutõendi (päritolusertifikaadi vorm A või arvedeklaratsioon) esitamise tagajärgedest.

Europa veebisait sisaldab ka selliste üldise soodustuste süsteemi raames soodustatud riikide loetelu, kes on Euroopa Komisjoni vastavalt määruse (EL) 2015/2447 artiklile 79 teavitanud REX-süsteemi kohaldamisest alates 1. jaanuarist 2018 (6) või alates 1. jaanuarist 2019 (7).

(1) ELT L 303, 31.10.2012, lk 1.

(2) ELT L 343, 29.12.2015, lk 1.

(3) ELT L 343, 29.12.2015, lk 558.

(4) https://ec.europa.eu/taxation_customs/business/calculation-customs-duties/rules-origin/general-aspects-preferential-origin/arrangements-list/generalised-system-preferences/the_register_exporter_system_en

(5) Määruse (EL) 2015/2447 artiklid 92 ja 93 ning lisa 22-07.

(6) Need üldise soodustuste süsteemi raames soodustatud riigid hakkavad REX-süsteemi täielikult kohaldama hiljemalt 1. juulil 2019.

(7) Need üldise soodustuste süsteemi raames soodustatud riigid hakkavad REX-süsteemi täielikult kohaldama hiljemalt 1. juulil 2020.